Brüsszel, 26.04.2005

COM(2005) 169 végleges

Javaslat

A TANÁCS HATÁROZATA

a 2001/18/EK irányelvvel összhangban a géntechnológiával módosított kukorica ( Zea mays L . Bt 176 vonal) ausztriai felhasználásának és értékesítésének ideiglenes tilalmáról

(előterjesztő: a Bizottság)

INDOKLÁS

1. A géntechnológiával módosított kukorica ( Zea mays L. Bt 176 vonal) forgalomba hozatala tekintetében az 1997. január 23-i 97/98/EK bizottsági határozat a 90/220/EGK tanácsi irányelvnek megfelelően előírta, hogy a termék forgalomba hozatalához jóváhagyás szükséges.

2. 1997. február 5-én a francia hatóságok jóváhagyták a termék forgalomba hozatalát.

3. A 90/220/EGK irányelv helyébe lépő 2001/18/EK irányelv 35. cikkének (1) bekezdése értelmében a géntechnológiával módosított szervezetek forgalomba hozatalára vonatkozó azon bejelentéseket, amelyekre nézve 2002. október 17-ig az eljárást nem fejezték be, a 2001/18/EK irányelv rendelkezései szerint kell elbírálni.

4. A 90/220/EGK irányelv 16. cikkével összhangban az osztrák hatóságok 1997. február 14-én tájékoztatták a Bizottságot arról a döntésükről, amelyben ideiglenesen megtiltják a kukorica kérdéses genetikailag módosított fajtájának felhasználását és értékesítését, és ismertették döntésük indokait.

5. Az élelmiszerügyi tudományos bizottság, a takarmányozási tudományos bizottság és a peszticidek tudományos bizottsága álláspontja szerint az Ausztria által előadott információk nem képeztek olyan jelentős új tudományos eredményt, amelyet az ügy eredeti elbírálása során ne vettek volna figyelembe, és amely indokolta volna a szóban forgó termékre vonatkozó véleményük felülvizsgálatát.

6. 1997. május 9-én az osztrák hatóságok további információkat nyújtottak be a rovarok baktérium eredetű toxinokkal szembeni ellenállása kifejlődésének várható gyorsaságáról.

7. A peszticidek tudományos bizottsága korábban mindenre kiterjedően megvizsgálta, milyen hatással van a környezetre a rovarok Bt-kukoricával szembeni ellenállásának kifejlődése.

8. 2004. január 9-én, majd február 9-én és 17-én Ausztria további információkat nyújtott be a Bizottságnak a kukorica Bt 176 vonalára vonatkozó nemzeti intézkedései alátámasztására.

9. Az Európai Élelmiszerbiztonsági Hatóság álláspontja szerint az Ausztria által benyújtott információk nem képeztek olyan új tudományos eredményt, amely megkérdőjelezte volna a kukorica Bt 176 vonaláról készült környezetvédelmi kockázatfelmérés eredményeit, és ezáltal indokolta volna a termék ausztriai felhasználásának és értékesítésének tilalmát.

10. Ebben a helyzetben a 2001/18/EK irányelv 23. cikkének megfelelően a Bizottság köteles határozatot hozni az irányelv 30. cikkének (2) bekezdése szerinti eljárással, az 1999/468/EK határozat 5. és 7. cikkének megfelelően és a 8. cikk figyelembevételével.

11. Mivel az élelmiszerügyi tudományos bizottság, a takarmányozási tudományos bizottság, a peszticidek tudományos bizottsága és az EFSA egyaránt azon az állásponton volt, hogy a termék nem jelent kockázatot sem az emberi egészségre, sem pedig a környezetre, a Bizottság határozattervezetet készített, amelyben felkérte Ausztriát, hogy vonja vissza a kukorica Bt 176 vonalát érintő intézkedéseit.

12. A határozattervezetet a Bizottság az 1999/468/EK irányelv 5. cikkének (2) bekezdésével összhangban megküldte véleményezésre a 2001/18/EK irányelv 30. cikkével létrehozott bizottságnak.

13. A bizottság a 2004. november 29-i konzultációt követően sem nyilvánított véleményt, ami szükségessé teszi, hogy a Bizottság az 1999/468/EK határozat 5. cikke (4) bekezdésének megfelelően a meghozandó intézkedésekről haladéktalanul javaslatot terjesszen a Tanács elé, és erről tájékoztassa az Európai Parlamentet.

14. Az 1999/468/EK határozat 5. cikkének (6) bekezdése úgy rendelkezik, hogy a Tanács – adott esetben egy esetleges ilyen álláspont fényében – a 2001/18/EK irányelv 30. cikkének (2) bekezdésében előírt három hónapon belül minősített többséggel határozhat a javaslatról. Ha ezen a három hónapos határidőn belül a Tanács minősített többséggel jelzi, hogy ellenzi a javaslatot, a Bizottságnak azt újra meg kell vizsgálnia; ha pedig az említett határidőn belül a Tanács a javasolt végrehajtási jogi aktust nem fogadja el, és nem is jelzi, hogy a javaslatot ellenzi, a javasolt végrehajtási jogi aktust a Bizottság fogadja el.

Javaslat

A TANÁCS HATÁROZATA

a 2001/18/EK irányelvvel összhangban a géntechnológiával módosított kukorica ( Zea mays L . Bt 176 vonal) ausztriai felhasználásának és értékesítésének ideiglenes tilalmáról

(EGT vonatkozású szöveg) (Csak a német nyelvű szöveg hiteles)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel a géntechnológiával módosított szervezetek környezetbe történő szándékos kibocsátásáról és a 90/220/EGK tanácsi irányelv hatályon kívül helyezéséről szóló, 2001. március 12-i 2001/18/EK európai parlamenti és tanácsi irányelvre[1] és különösen annak 23. cikke (2) bekezdésére,

tekintettel a Bizottság javaslatára,

mivel:

A Bt-endotoxin gén által inszekticid tulajdonságot és a glufozinát-ammónium gyomirtó szerrel szemben fokozott ellenálló képességet biztosító kombinált módosítással, géntechnológiával módosított kukoricának ( Zea mays L. ) a 90/220/EGK tanácsi irányelv értelmében történő forgalomba hozataláról szóló, 1997. január 23-i 97/98/EK bizottsági határozat[2] előírja, hogy a termék forgalomba hozatalához jóváhagyás szükséges.

1997. február 5-én a francia hatóságok jóváhagyták a termék forgalomba hozatalát.

A 90/220/EGK irányelv[3] helyébe lépő 2001/18/EK irányelv 35. cikkének (1) bekezdése értelmében a géntechnológiával módosított szervezetek forgalomba hozatalára vonatkozó azon bejelentéseket, amelyekre nézve 2002. október 17-ig az eljárást nem fejezték be, a 2001/18/EK irányelv rendelkezései szerint kell elbírálni.

A 90/220/EGK irányelv 16. cikkének (1) bekezdésével összhangban Ausztria 1997. február 14-én tájékoztatta a Bizottságot arról a döntéséről, amelyben ideiglenesen megtiltja a kukorica kérdéses, genetikailag módosított fajtájának felhasználását és értékesítését, és ismertette döntése indokait.

A tudományos bizottságok álláspontja szerint az Ausztria által előadott információk nem képeztek olyan jelentős új tudományos eredményt, amelyet az ügy eredeti elbírálása során ne vettek volna figyelembe, és amely indokolta volna a bizottságoknak a szóban forgó termékre vonatkozó véleménye felülvizsgálatát.

1997. május 9-én az osztrák hatóságok további információkat nyújtottak be a rovarok baktérium eredetű toxinokkal szembeni ellenállása kifejlődésének várható gyorsaságáról.

A peszticidek tudományos bizottsága korábban mindenre kiterjedően megvizsgálta, milyen hatással van a környezetre a rovarok Bt-kukoricával szembeni ellenállásának kifejlődése.

2004. január 9-én, majd február 9-én és 17-én Ausztria további információkat nyújtott be a Bizottságnak a kukorica Bt 176 vonalára vonatkozó nemzeti intézkedései alátámasztására.

Az Európai Élelmiszerbiztonsági Hatóság álláspontja szerint az Ausztria által benyújtott információk nem képeztek olyan új tudományos eredményt, amely megkérdőjelezte volna a kukorica Bt 176 vonaláról készült környezetvédelmi kockázatfelmérés eredményeit, és ezáltal indokolta volna a termék ausztriai felhasználásának és értékesítésének tilalmát.

Ebben a helyzetben alaptalan az a feltételezés, hogy a termék kockázatot jelent az emberi egészségre vagy a környezetre.

Ausztriának ennek megfelelően vissza kell vonnia intézkedéseit.

A 2001/18/EK irányelv 30. cikkével létrehozott bizottság a 2004. november 29-i konzultációt követően sem nyilvánított véleményt a bizottsági határozattervezetben megfogalmazott intézkedésekről az irányelv 30. cikkének (2) bekezdése szerinti eljárásban,

ELFOGADTA EZT A HATÁROZATOT:

1. cikk

Ausztriának a forgalomba hozatal tekintetében a 97/98/EK határozattal engedélyezett géntechnológiával módosított kukorica felhasználását és értékesítését megtiltó intézkedései a 2001/18/EK irányelv 23. cikkének megfelelően nem indokoltak.

2. cikk

Ausztria legkésőbb 20 nappal az értesítést követően köteles megtenni az e határozatnak való megfeleléshez szükséges lépéseket.

3. cikk

E határozat címzettje az Osztrák Köztársaság.

Kelt Brüsszelben, 2005. …-án/-én.

a Tanács részéről

az elnök

[1] HL L 106., 2001.4.17., 1. o.

[2] HL L 31., 1997.2.1., 69. o.

[3] HL L 117., 1990.5.8., 15. o.